ચંદ્ર બ્રાહ્મણો અને વનસ્પતિના રાજા ગણાય છે. ચંદ્રની ઉત્પતિ સમુદ્રમાંથી થઈ છે, તેથી દર પૂર્ણિમાને દિવસે તેમના પિતા સમુદ્ર તેમને ભેટવા માટે ઊછળે છે. ચંદ્ર ખૂબ લાગણીશીલ ગણાય છે પાગલ કે અતિ સંવેદનશીલ લોકોમાં પૂર્ણિમાના દિવસે વધુમાં વધુ પાગલપણું કે સંવેદનશીલતા જોવા મળે છે. ચંદ્રને અંગ્રેજીમાં લ્યુના કહે છે. તેવી જ રીતે પાગલ વ્યક્તિ માટે ‘લ્યુનેટિક’ શબ્દ વપરાય છે ! ચંદ્ર બ્રહ્માના અવતાર તથા તેમનું મન છે. લોકોના મન સાથે ચંદ્રને વધુ સંબંધ છે. ચંદ્રના વિવિધ નામો ચંદ્રમાં, શશિ, ઈન્દુ, શશાંક, સોમ, ભગ્નાત્મા, શીતરશ્મિ, સિતાશું, ગ્લૌ, મૃગાંક, કલેશ, શીતમારીચિ, શિવશેખર, શ્વેતવાજી, નિશાકર, ઉડુપતિ, શીતધુતિ, શીતગ, રજનીપતિ, નિશાનાથ, કુમુદપતિ, રાત્રીશ, કલાધર, કલાનિધિ વગેરે છે.